Husk du kan se alle danskere i aktion ved VM på TV 2 Play.

Så kom den medalje vi har ventet på!

Den danske holdkapper i 4x50 meter medley med Jeanette Ottesen, Pernille Blume, Mie Ø. Nielsen og Rikke Møller Pedersen tog i overbevisende stil guld.

I tiden 1.44,04 formåede den danske kvartet oven i købet at slå verdensrekorden, en rekord de i øvrigt selv havde i forvejen.

Den tidligere verdensrekord lød på 1.45,92, men den barberede den danske piger altså hele 1,88 sekunder af!

Det er første gang 4x50 meter medley er med på VM-programmet, og det fejrede danskerne altså med en soleklar guldmedalje.

Mie Ø. Nielsen startede i bassinet, hvor hun lagde ud med 50 meter rygsvømning, og med en ny dansk rekord på 26,39 overlod hun banen og en tredjeplads efter Brasilien og USA til Rikke Møller Pedersen.

Hun forbedrede med 50 meter brystsvømning i tiden 29,56 den danske placering med en enkelt plads, og overlod derfor en andenplads til Jeanette Ottesen, nu kun med USA længere fremme i bassinet.

Den ældste af de fire danskere levede i dén grad op til sin favoritværdighed, for med en butterfly-tid på 24,09 hentede hun hele 1,24 på den amerikanske pige og sørgede derfor for en foreløbig førsteplads.

Så var det op til Pernille Blume at svømme sejren hjem i freestyle, og det blev der aldrig tvivl om, at hun ville. I en tid på 24,00 sørgede hun for en sejrsmargin på 0,88 sekunder ned til USA på andepladsen, mens Frankrig tog sig af bronzen.

Se pigernes reaktion på den overbevisende sejr her: